  Виталий Пронин Секытэн нылкышноослы, нокытын уг ужало ке, нимысьтыз выплата тыриське.Туспуктӥз Валерия Волкова Валэктон сётэ калыкез улон-вылонын утён политикая но ужъя министр Татьяна Чуракова Кылем арысен ини ужтэк пукисько, нуны витисько. Вералэ вал, кыӵе ке юрттэт сётӥське-а ужтэк кыльыса, секытэн луэм нылкышноослы? Надежда С. Алнаш ёрос Удмурт Республикаысь Правительство юнматӥз нокытын ужасьтэм но нуны витись кышномуртъёслы ватсаса юрттэт сётон сярысь постановленизэ. Соослы толэзьлы быдэ выплата тыриськоз — 10 сюрс 333 манет. Ӵапак тамында шаерамы лыдъяське туэ 1-тӥ квартал понна ужась калыклы улыны тупатэм минимум. Но лыдэ басьтоно луоз таӵе куронъёс-ты: нылкышнолэн секытэн луэм дырыз 12 арняысен 30 арняозь луыны кулэ, семьяяз адямилы быдэ доход ятыргес медаз луы шаерамы улыны тупатэм минимумлэсь — 9 сюрс 760 манетлэсь. 10 сюрс 333 манетъем выплата толэзьлы быдэ тыриськоз 1-тӥ июньысен 31-тӥ декабрёзь. Но куриськонъёсты кутозы 30-тӥ ноябрёзь, талэсь бергес кылиды ке, юрттэт уд басьтэ. Куриськон гожтон вылысь вазиськоно калыклы улон-вылонын юрттэт сётонъя ёзъёсы (улон интыдыя). Сьӧрады кутоно пас-порттэс, ужъя книжкадэс, озьы ик семьядылэсь доходзэ возьматӥсь справкаосты (берло 3 толэзь понна). Со сяна, нылкышно консультациысь куроно луоз секытэн луэмды сярысь справка. Отын пусъемын луыны кулэ, ку тупа секытэн луэмдылэн 180-тӥ нуналэз. 10 сюрс 333 манетъем выплата ужтэк кылем нылкышноослы тупатэмын, угось ужась но нуны витён дырзы 30 арнялэсь ортчем кышномуртъёслы федерация ласянь юрттэт висъяське ни, кылсярысь, секытэн луэм но нылпи ваем понна пособие тыриське. Таизлэсь быдӟалазэ чотало, кышномуртлэсь берло 2 ар ӵоже доходзэ лыдэ басьтыса. Нылкышно консультацие, шуом, туэ учётэ султэ ке, санэ басьтӥське миым но 2018-тӥ арын басьтэм доходэз. Со аръёсы ужады ке, озьыен, тӥледлы но 30-тӥ арня бере таиз но пособие вуоз.  